คลังพร้อมอุ้มหนี้นอกระบบ 1.2 ล้านราย
กรณ์ เผยมีผู้ลงทะเบียนขอแก้ไขหนี้นอกระบบแล้ว1.2ล้ายราย พร้อมจัดฝึกอบรมสร้างอาชีพ
15 ก.พ. 2553

กรณ์ เผยมีผู้ลงทะเบียนขอแก้ไขหนี้นอกระบบแล้ว1.2ล้ายราย พร้อมจัดฝึกอบรมสร้างอาชีพ 
นายกรณ์ จาติกวณิช รมว.คลัง กล่าวว่า ขณะนี้มีผู้มาขึ้นทะเบียนโครงการแก้ไขหนี้นอกระบบกว่า 1.2 ล้านราย โดยจำนวนนี้คลังยืนยันว่าพร้อมที่จะแปลงหนี้เข้ามาเป็นหนี้ในระบบทั้งหมด แต่จะต้องมีการตรวจสอบความพร้อมลูกหนี้อีกครั้ง รายใดที่ยังไม่มีอาชีพ ถือว่ายังไม่พร้อมชำระหนี้ เพราะขาดรายได้ รัฐบาลก็จะจัดงบประมาณมาฝึกอบรม เพื่อให้สามารถหางานหาอาชีพได้ จากนั้นจึงจะทำการแปลงหนี้ให้
“ลูกหนี้ที่ยังไม่พร้อมแก้ไขหนี้ หากไม่มีรายได้ เราจะไม่ทอดทิ้ง ทั้ง 1.2 ล้านรายเราจะดูแลให้ตลอดรอดฝั่ง จะจัดงบประมาณมาฝึกอบรมในรูปแบบที่ทำให้คนเหล่านี้หางานได้ทันทีเพื่อให้มีรายได้ และได้รับการโอนหนี้เข้าระบบได้ ซึ่ง ณ เวลานี้ ผู้ตรวจราชการกระทรวงการคลังทุกคนเดินทางไปทั่วประเทศ เพื่อรับรายงานปัญหาขั้นตอนการแก้ไขปัญหาหนี้นอกระบบจากภูมิภาค” นายกรณ์ กล่าว
รมว.คลัง กล่าวว่า ช่วงที่ผ่านมาได้ซักซ้อมซ 16 จังวัดภาคกลาง และทุกฝ่ายที่เกี่ยวข้องกับการเจรจา ทบทวนและปรับยุทธศาสตร์ตลอดเวลาเพื่อให้สอดคล้องกับปัญหาที่พบ คาดว่าทุกจังหวัดทั่วประเทศได้ดำเนินกาเต็มสูบแล้ว ทั้งลูกหนี้ที่มีหนี้ต่ำกว่า 5 หมื่นบาทที่ดำเนินการเร่งด่วน และมูลค่าหนี้ที่สูงกว่า 5 หมื่นบาทด้วย 
สำหรับลูกหนี้ที่มีหนี้ไม่เกิน 5 หมื่นบาท ขณะนี้ได้รับการแก้หนี้ไปได้แล้วกว่า 2 หมื่นรายแล้ว โดยธนาคารเพื่อการเกษตรและสหกรณ์ (ธ.ก.ส.) มีสัดส่วนเจรจาสำเร็จมากกว่าธนาคารออมสินที่เน้นเจรจากับคนในเมืองที่ตามตัวยาก แต่ในการเจรจาไกล่เกลี่ยทั้งเจ้าหนี้และลูกหนี้ ยอมรับว่าเป็นงานยาก แต่รัฐบาลได้ทุ่มเททำแล้ว